මධ්‍යම පළාත් මහ ඇමැති සරත් ඒකනායක, වයඹ පළාත් මහඇමැති දයාසිරි ජයසේකර මහත්වරු ජනාධිපති මහින්ද රාජපක්ෂ මහතා ඉදිරියේ ජනාධිපති ලේකම් කාර්යාලයේ දී ඊයේ (3) උදෑසන සුබ මොහොතින් දිවුරුම් දුන්හ.මධ්‍යම පළාත් ඇමැතිවරුන් ලෙස සරත් ඒකනායක, එදිරිවීර වීරවර්ධන, බන්දුල යාලේගම, ප්‍රමිත බණ්ඩාර තෙන්නකෝන් සහ රාමසාමි මුත්තයියා මහත්වරුන් ද වයඹ පළාත් ඇමැතිවරුන් ලෙස දයාසිරි ජයසේකර, ඩී. බී. හේරත්, ගුණදාස දෙහිගම, සනත් නිශාන්ත, සන්ධ්‍ය කුමාර රාජපක්ෂ මහත්වරුන් ද ජනාධිපතිවරයා ඉදිරියේ දිවුරුම් දුන් අතර ප්‍රමිත බණ්ඩාර තෙන්නකෝන්, රාමසාමි මුත්තයියා, සන්ධ්‍ය කුමාර රාජපක්ෂ මහත්වරුන් පළාත් සභා ඇමැතිවරුන් ලෙස පත් ව ඇත්තේ ප්‍රථම වරටය.මධ්‍යම පළාත් සභාවේ සභාපතිවරයා ලෙස මහින්ද අබේකෝන්, උප සභාපතිවරයා‍ ලෙස සුනිල් බණ්ඩාර, සභානායකවරයා ලෙස තුරෙයි සාමි, ආණ්ඩු පක්ෂයේ ප්‍රධාන සංවිධායකවරයා ලෙස අනුරාධ ජයරත්න මහත්වරුන් තෝරා ගැනීමට එක්සත් ජනතා නිදහස් සන්ධානය තීරණය කර ඇති බව එම සන්ධානයේ මහලේකම්, ඇමැති සුසිල් ප්‍රේමජයන්ත මහතා ප්‍රකාශයට පත් කළේය.වයඹ පළාත් සභාවේ සභාපතිවරිය ලෙස ඉන්ද්‍රාණි දසනායක මහත්මිය සහ උප සභාපතිවරයා ලෙස ආර්. ඩී. විමලදාස, සභානායකවරයා ලෙස සුමල් තිසේරා, ආණ්ඩු පක්ෂ ප්‍රධාන සංවිධායකවරයා ලෙස ජොහාන් ප්‍රනාන්දු මහත්වරුන් තෝරා ගැනීමට නියමිත බව ද මෙහිදී ප්‍රකාශයට පත් කෙරුණු අතර පළාත් සභාවල ප්‍රථම රැස්වීමේ දී මෙම තනතුරු සඳහා මන්ත්‍රීවරුන් තෝරා පත් ‍කර ගැනීමට නියමිතය.